En helt central betingelse, der i praksis ofte volder udlejer problemer, er dokumentationsforpligtigelsen for lejemål, der er gennemgribende renoveret før 1. juli 2020. Udlejer skal til enhver tid kunne dokumentere, at et lejemål udlejet efter boligreguleringslovens §5, stk. 2, er gennemgribende renoveret ved afholdelse af forbedringsudgifter overstigende nærmere fastsatte minimumsbeløb. Endvidere skal udlejer kunne dokumentere, at forbedringerne er gennemført inden for en sammenhængende periode på 2 år, og som sagt skal det kunne dokumenteres, at de ”rene” forbedringsudgifter efter fradrag for sparet vedligeholdelse skal overstige kr. 2.271 pr. m2 eller samlet kr. 259.699.   For lejemål, der forbedres efter 1. juli 2020, er der indført et krav om, at huslejenævnet skal besigtige lejemålet mod et gebyr, inden påbegyndelse af forbedringsarbejder. Med denne besigtigelse skal huslejenævnet vurdere, om lejemålet er i en sådan stand, at det er muligt at foretage en modernisering, der væsentligt forøger lejemålets værdi.   Dokumentationspligten for lejemål forbedret før 1. juli 2020 volder problemer, idet mange ældre udlejningsejendomme er gennemgribende moderniseret flere årtier tilbage og efterfølgende er videreoverdraget adskillige gange, hvorfor dokumentationen ikke længere eksisterer.